PTG ย้ำรายได้ปี 62 โตเข้าเป้า 20% เดินหน้าขยายปั๊มแตะ 2,000 สาขา
PTG ย้ำรายได้ปี 62 โตเข้าเป้า 20% เดินหน้าขยายปั๊มแตะ 2,000 สาขา
22 ก.พ. 2562

นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่ บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า บริษัทตั้งเป้าปี 62 ปริมาณการจำหน่ายน้ำมันและรายได้เติบโต 16-20% และคาดว่ากำไรก่อนหักดอกเบี้ย ภาษี และค่าเสื่อม (EBITDA) จะเติบโต 40-50% จากปี 61
ขณะที่บริษัทวางแผนขยายสถานีบริการใหม่ให้เพิ่มขึ้นเป็น 2,000 สาขา จากปี 61 ที่มีสถานีบริการอยู่ที่ 1,884 สาขา โดยจะเน้นทำเลขยายสาขาที่สามารถรองรับการให้บริการ non-oil อื่นๆ แก่ลูกค้าได้ด้วย นอกจากนี้ บริษัทคาดว่าค่าการตลาดได้กลับเข้าสู่ภาวะปกติ จากราคาน้ำมันดิบที่ยังอยู่ในระดับต่ำที่ 60-65 เหรียญสหรัฐ/บาร์เรลจากการคาดการณ์ของ EIA และโรงกลั่นน้ำมันในประเทศ
สำหรับในปี 62 บริษัทได้ตั้งงบลงทุนรวม 3,500 ล้านบาท แบ่งเป็น ลงทุนในธุรกิจน้ำมันและธุรกิจที่เกี่ยวข้องอยู่ที่ 2,500 ล้านบาท, ธุรกิจ non-oil อยู่ที่ 500 ล้านบาท และธุรกิจใหม่อยู่ที่ 500 ล้านบาท โดยบริษัทตั้งเป้ารักษาส่วนแบ่งทางการตลาดของน้ำมันผ่านสถานีบริการ หลังจากสามารถขยับขึ้นมาเป็นอันดับ 2 ได้ในช่วงไตรมาส 4/61 ขณะที่ธุรกิจ non-oil ซึ่งนำโดยธุรกิจ LPG ซึ่งคาดว่าจะยังคงรักษายอดขายให้เติบโตได้ 55-60% จากปีที่แล้ว
นอกจากนี้ บริษัทยังมีแผนในการสร้างเครือข่ายของธุรกิจกาแฟให้แข็งแกร่ง โดยในปีนี้เป็นปีแรกที่จะเริ่มขยายแฟรนไชส์ร้านกาแฟพันธุ์ไทย ภายหลังได้รับการติดต่อจากผู้ที่สนใจมาอย่างต่อเนื่อง ซึ่ง ณ สิ้นปี 61 ร้านกาแฟพันธุ์ไทยอยู่ที่ 187 สาขา และร้าน Coffee World อยู่ที่ 82 สาขา